b'\n_START_ARTICLE_\n\xc5\xbdi\xc4\x8dnica\n_START_PARAGRAPH_\n\xc5\xbdi\xc4\x8dnica je prometna naprava za prevoz potnikov ali tovora iz doline na goro ali vrh pobo\xc4\x8dja oziroma obratno preko te\xc5\xbeko prehodnega povr\xc5\xa1ja, pri \xc4\x8demer se breme pomika po vise\xc4\x8di jekleni vrvi napeti med postajama in podprti z nosilnimi stebri (ali jih ni)._NEWLINE_\xc5\xbdi\xc4\x8dnico navadno poganja elektromotor, ki preko t. i. reduktorja obra\xc4\x8da pogonsko kolo, okoli katerega je speljana vrv in tako vrv poganja. Na vmesnih to\xc4\x8dkah je jeklenica lahko napeljana \xc4\x8dez nosilne stebre (npr. \xc5\xbei\xc4\x8dnica na Vogel), ali pa je jeklenica vpeta samo med spodnjo in zgornjo postajo - nihalka (npr. \xc5\xbei\xc4\x8dnica na Veliko planino). Motor se lahko nahaja na zgornji ali spodnji postaji (lahko tudi na obeh, pri ve\xc4\x8djih \xc5\xbei\xc4\x8dnicah). \xc4\x8ce je motor na zgornji postaji, to pomeni ve\xc4\x8dji izkoristek mo\xc4\x8di (zaradi sile te\xc5\xbee). Napenjanje lahko opravljajo ute\xc5\xbei, pri novej\xc5\xa1ih napravah pa hidravli\xc4\x8dni ustroj. Na vle\xc4\x8dni jeklenici so pritrjene kletke (gondole ali kabin), sede\xc5\xbei, vle\xc4\x8dna dr\xc5\xbeala ali drugi pripomo\xc4\x8dki za prevoz tovora, ki se premikajo po mirujo\xc4\x8di nosilni jeklenici (\xc5\xbei\xc4\x8dnica z dvema jeklenicama, eno nosilno in eno vle\xc4\x8dno), ali pa se premikajo skupaj z jeklenico (kro\xc5\xbena \xc5\xbei\xc4\x8dnica s stalnim vpetjem).\n_START_SECTION_\nRazdelitev\n_START_PARAGRAPH_\n\xc5\xbdi\xc4\x8dnice se delijo na \xc5\xbei\xc4\x8dnice za prevoz ljudi, potni\xc5\xa1ke, in na \xc5\xbei\xc4\x8dnice za prevoz tovora.\n_START_SECTION_\n\xc5\xbdi\xc4\x8dni\xc4\x8darstvo v Sloveniji\n_START_PARAGRAPH_\nIntenzivno postavljanje \xc5\xbei\xc4\x8dnic v Sloveniji se je za\xc4\x8delo v 60. letih 20. stoletja in traja \xc5\xa1e danes. Prva sede\xc5\xbenica, postavljena v Sloveniji, je sede\xc5\xbenica Habakuk na Mariborskem Pohorju, postavljena leta 1952. Prvo vle\xc4\x8dnico so leta 1947 postavili na \xc4\x8crnem vrhu nad Jesenicami. Prva nihalka v Sloveniji je postavljena 1963, in sicer na Veliko Planino (posebnost: pogon potopljene ruske podmornice). Prvo kro\xc5\xbenokabinsko \xc5\xbei\xc4\x8dnico so leta 1957 postavili na Mariborskem Pohorju, prvo dolgo sede\xc5\xbenico v Sloveniji so 1958. postavili na Krvavcu (z dvojnimi sede\xc5\xbei in zaprtimi kletkami), odklopnega tipa, in je obratovala do leta 1972.'